Wednesday, December 12, 2007
DABI
Oqo e dua na vunikau levu ka viqi (pinl) na i rairai ni kulina. E mokimokiti na drauna ka dau rairai malai, ia na vuana e vaka maqo se moli na kena lelevu. E damudamu na kena dra ka dau vakayagataki me ka ni ukuuku se boro (somoti) kina na nodra i yaya na qase e liu me rawa ni veisau na kenai rairai.
Kena Yaga
E dau kari na kuli ni toloni kau se vutu sara vakamatailalai ka waki vata kei na waidroka me yacova na kena sosoko e vinakati. Me qai gunuvi vakaveitarataravi me 4 se 5 na siga me rawa ni mana kina na wainimate oqo.
E na qai vakuri tale yani ................. Fijituwawa.com Research Team
Posted by Fijituwawa News at 7:38 PM No comments:
VATIVATI
Na drau ni kau oqo e vaka na draunibalabala (fern) ka dau tubu leleka toka ga na vuna ena qele. E dau vutivutia vakalevu na tolona me vaka na vunilalabe se balabala.
Kena Yaga
E vakayagataki na wakana kei na daruna me vusoi me yacova na kena sosoko se i vakarau e vinakati. E vinaka na wai oqo vei ira na tadoka ena dua na mate levu se vei ira na marama ni ra tauvi mate levu ena gauna ni nodra vakasucu lalai. E dau vakamamadataka na tauvimate levu ka vakaruruya na mosi se wawale ni yago. Kevaka e gunuvi vakaveitarataravi me rauta ni 4 se 5 na siga ena mana.
E na qai vakuri tale yani ..... Fijituwawa.comn Research Team
Posted by Fijituwawa News at 7:22 PM 2 comments:
TAVIOKA (TAPIOKA, MANIOKE))
Kena i Vakamacala
Na tavioka eda kila kece baleta ni yakayagataki me kakana dina ka dau teivaki vakalevu.
Kena Yaga
E dau vakayagataki me vakaotia na mosi ni mata, saila se cika. E vinaka ke dua na tamata yate dei me taura na mua ni tabani tavioka ruarua ka qai lobika. Vakadavori koya na tuvimate ka lobika cake na i ubi ni matana ka qai yacaraka vakamalua na tabani tavioka ena vanua e mavoa tiko ena matana me yacova ni sa savasava na veika e tao tiko ena i ubi ni matana. E dodonu me kauta laivi na duka e kabi tu ena i ubi ni mata ka dauvakavuna na milamila se mavoa ni mata.
E na qai avakuri tale yani ...... Fijituwawa Research Team
Posted by Fijituwawa News at 6:50 PM No comments:
WABOSUCU
Oqo e dua na kau tubu totolo ka dau lili se sala tu ena veiyasani koro, teitei, se vanua sa sega ni teivaki se vakayagataki. Na drauna e drokadroka ka vaka nai bulibuli ni yate se uto ka momoto na kena i rairai.
Kena Yaga
E dau vusoi na daruna ka sui na kena wai e na mavoa ka levu kina na dra. Oqo e dua nai sui mana ka vakaotia vakadua na tasova ni dra, e qai vakayagataki na kena kosa me ubi kina na vanua e mavoa. E so era dau vakayagataka ke kati koya na vi se cikinovu. E so era dau gunuva me wai ni savasava ni kete se kevaka e dua na marama e tadoka.
E na qai vakuri take yani ................ Fijituwawa.com Research Team
Posted by Fijituwawa News at 6:40 PM 1 comment:
TOTODRO
E dau sala se tubu toka ga ena veiyasa ni vale. E mokimokiti na daruna ka via balavu toka ga vakalailai na dau ni wabosucu.
Kena Yaga
E dau vakaotia na mosi ni ulu kaukauwa kevaka e vusoi se waki na daruna me sosoko qai gunuvi. Me qarauni na kena sosoko ke soli vei ira na gone lalai.
Ena qai vakuri tale yani .... Fijituwawa.com Research Team
Posted by Fijituwawa News at 6:31 PM No comments:
Tuesday, December 11, 2007
VAU
E na so na veiyatu yanuyanu ena Pasivika e yacana na "Hau". E dau kune vakawasoma na kau oqo ena bati ni baravi voleka ni sawana ka dau vutevutea ka mokimokiti vinaka na drauna. E dau se dromodromo, vulavula se damudamu ka vaka nai rairai ni senitoa. E dau vakayagataki na kulina me liku ni meke se i bo ni yaqona.
Kena Yaga
E dau vakayagataki kevaka e veisiri se ramusu na sui e loma se mavoa vuce me vaka na bo. E dau beti ga mai na drauna, vakaisaluwaki ena waiwai ka ubi ena vanua e vinakati ka qai vesu vinaka toka. Ena siga e tarava e dodonu me sa daumaka se malumu sobu na mate vuce. Ke mavoa e loma me vaka na ramusu se veisiri na sui kei na uwa, e dodonu me caka vakawasoma na veika sa vakamacaltaki oti toka mai cake. Kevaka e dau qai walui ena waiwai, vei ira na dau veibobo, ena daumaka sara.
E na qai vakuri tale yani ............ Fijituwaw.com Research Team
Posted by Fijituwawa News at 8:15 PM 1 comment:
WI
Oqo e dua na vunikau levu ka balavu ka drokadroka na vauna me vaka na makita se vuani moli madirini. E vatovaota tu na sorena ni sa laukana oti na lewena ka dau wiwi kevaka e kani ni se droka.
Kena Yaga
E vakayagataki vei ira e vakaleqai na matadara , cika se matasaila. Na kulini ni tolo ni wi e dau kari ka qai vutu vakamatailalai ka waki vata na kena wai ena waidroka me yacova na kena sosoko e vinakati, sa qai vakadewa na kena kosa. E dau qai sui na wai oqo ena mata. Kevaka e vinakati me mana na wai oqo, e dodonu me vakayagataki vakawasoma me yacova ni sa vinaka na mata.
E na qai vakuri tale yani ..................................... Fijituwaw.com Research Team
Posted by Fijituwawa News at 7:51 PM No comments:
LILI (LAILAI, LAELAE, DALOSIKA)
E levu veikeda ni da raica nai taba oqo e matata sara tu ga na i rairai ni lili se laelae. Oqo e dua na kau e ra matavuvale vata kei na ginger ka rawa ni o kilasesei rau ke o sega ni kila. Na kena i boi e dau mawa ka via tautauvata toka ga kei na ginger.
Kena Yaga
Veikeda na tauvi keda na matenisuka, na gunuvi vakawasoma ni kau oqo e dauveivuke vakalevu. Kevaka e dau sivia na luka, vuvu kei na cegu di e na vuku ni bibi ni matetaka, na laelae e serelaka vakadua na oso ni luka ena sereda kei na domo. E rawa tale ga ni wai ni macake vei ira na gone lalai ka vinaka ve ira na gone era sega ni dau taleitaka na kana. E dau yaca se tukituki na wakana na vusoi vata kei na waidroka me yacova na kena sosoko e vinakati qai gunuvi ni se bera na kana. Kevaka e gunuvi vakawasoma me yacova e bogi va, ena daumaka sara.
E na qai vakuri tale yani ................................... Fijituwawa.com Research Team
Posted by Fijituwawa News at 6:48 PM No comments:
DRALAKAKA (MOLOKAKA, BULUKAKA)
Oqo e dua na mataqali kau lalai toka ga me vaka na vuni-senitoa ka dau tubu vakalevu ena bati ni waitui. E vuqa na wekada era sa mai tea na kau oqo e na nodra yasa ni vale baleta ni kau yaga. E via lokaloka ka drokadroka na drauna ka dravu na dakuna (drauna). Na sena e vaka na senimoli ka lokaloka (me vaka nai taba) ka kenai raiarai ka lai loaloa ni sa matua.
Kena Yaga
E vakayagataki na kau oqo me vakaotia na mosi ni ulu, bi ni ucu kei na luka (sinuses) kei na vuvu ka vuki me vaka na ceno. E dau qaqi se vutu na daruna vakamatailalai ka loba na kena wai sosoko e na ucu, oqo e dua na ka mosimosi ka so era nanuma ni sa kacabote na uludra ena levu ni kena mosi. E rawa tale ga ni vusoi ka gunuvi me vakaotia na mosi ni ulu. E so e ra dau vakayagataka na drauna me caka kina na kuvui me vakaotia na matetaka se vakamamadataka na yago vei ira e ra tadoka se tauvi mate tu vakabalavu.
E na qai vakuri tale yani ........ Fijituwawa.com Research Team
Posted by Fijituwawa News at 6:14 PM No comments:
Wednesday, December 5, 2007
BOTEBOTE KORO
Kena i Vakamacala - Veikeda e da sega ni kila, na kau oqo e tubu me vaka o dua na co ka dau se vulavula se dromodromo lalai e noda vei yasa ni vale se vanua sa sega ni teivaki se vakayagataki tu. O koya e dau vakagataki me wainimate e dau malumu na drauna ka lokaloka na sena. E ra dau se lalai toka ga me vaka na senico.
Kena Yaga - E wai vinaka ni matetaka na drauna, e dau loba na kena wai ka gunuvi ka vakatau na kena sosoko e vinakati. Kevaka e dua e bo se sau, e dau vakayagataki na drauna malumalu ka saluwai vata kei na waiwai niu ka ubi kina na bo se mavoa.
E na qai vakuri tale yani ........................... Fijituwawa Research Team
Posted by Fijituwawa News at 4:15 PM 6 comments:
Subscribe to: Posts (Atom)
eng_Latn sot_Latn fij_Latn fij_Latn fij_Latn fij_Latn eng_Latn hrv_Latn fij_Latn fij_Latn fij_Latn fij_Latn eng_Latn mri_Latn fij_Latn fij_Latn fij_Latn fij_Latn fij_Latn eng_Latn ssw_Latn fij_Latn fij_Latn fij_Latn fij_Latn eng_Latn ron_Latn fij_Latn fij_Latn fij_Latn fij_Latn eng_Latn eng_Latn kam_Latn fij_Latn fij_Latn fij_Latn fij_Latn eng_Latn taq_Latn fij_Latn fij_Latn fij_Latn fij_Latn eng_Latn fij_Latn fij_Latn fij_Latn fij_Latn fij_Latn eng_Latn lin_Latn fij_Latn fij_Latn fij_Latn fij_Latn eng_Latn eng_Latn sot_Latn fij_Latn fij_Latn fij_Latn eng_Latn eng_Latn